## Pravilnik o upućivanju državnog odvjetnika za vezu u Eurojust

### NN 123/2011 (2.11.2011.), Pravilnik o upućivanju državnog odvjetnika za vezu u Eurojust

MINISTARSTVO PRAVOSUĐA

2440

Na temelju članka 126. stavak 5. Zakona o državnom odvjetništvu (»Narodne novine«, br. 76/09, 153/09, 116/10, 57/11), ministar pravosuđa donosi

PRAVILNIK

O UPUĆIVANJU DRŽAVNOG ODVJETNIKA ZA VEZU U EUROJUST

1. OPĆE ODREDBE

Članak 1.

Ovim Pravilnikom propisuju se uvjeti, način izbora, priprema i upućivanje državnih odvjetnika u Eurojust, njihova prava i obveze, te nadzor nad njihovim radom.

Članak 2.

1) Državni odvjetnik upućuje se u Eurojust kao državni odvjetnik za vezu, radi izvršavanja zadataka utvrđenih Sporazumom između Republike Hrvatske i Eurojusta od 9. studenoga 2007. godine.

2) Državni odvjetnik za vezu ima status zamjenika Glavnog državnog odvjetnika Republike Hrvatske (dalje: zamjenik Glavnog državnog odvjetnika) sukladno Zakonu o državnom odvjetništvu i svoje djelovanje provodi sukladno važećim zakonskim propisima Republike Hrvatske, Odluci Vijeća EU o osnivanju Eurojusta broj: 2002/187/PUP, 2003/659/PUP, 2009/426/PUP i Pravilniku o poslovanju Eurojusta, imajući u vidu interese Republike Hrvatske, a pomažući ciljeve Eurojusta.

Članak 3.

1) Zadaće državnog odvjetnika za vezu su:

a) punopravno sudjelovanje u radu skupštine Eurojusta,

b) postupanje u ime Eurojusta sukladno članku 6. Odluke Vijeća EU broj 2002/187/PUP, 2003/659/PUP, 2009/426/PUP,

c) provođenje isključivog prava na razmjenu informacija između Eurojusta i Republike Hrvatske,

d) sudjelovanje u ad hoc komisiji Eurojusta,

e) sudjelovanje u radu skupštine Eurojusta, na aktivnostima rukovođenja i rada organizacije Eurojusta,

f) izvršavanje svih zadataka koje je od državnog odvjetnika za vezu zatražila skupština, predsjednik Eurojust-a, odnosno predsjednici komisija ubrajajući i obveze održavanja kontakata s Europskom komisijom i Europskim parlamentom, s Europolom i OLAF-om, te protokolarne obveze na međunarodnim konferencijama,

2) Za postizanje nužnih ciljeva Eurojusta, državni odvjetnik za vezu ima pristup informacijama sadržanim u kaznenim evidencijama ili u bilo kojoj drugoj evidenciji u Republici Hrvatskoj na isti način na koji je to državnom odvjetniku, odnosno zamjeniku državnog odvjetnika određeno zakonom Republike Hrvatske.

3) Državni odvjetnik za vezu može izravno kontaktirati nadležna tijela Republike Hrvatske.

4) Državni odvjetnik za vezu dužan je redovito izvještavati Glavnog državnog odvjetnika Republike Hrvatske (dalje: Glavnog državnog odvjetnika) o svom radu.

Članak 4.

1) Državni odvjetnik za vezu koji je upućen u Eurojust dužan je poštivati pravni poredak države primateljice.

2) Državni odvjetnik za vezu u obnašanju svoje dužnosti dužan je poštivati Etički kodeks državnih odvjetnika i čuvati ugled Republike Hrvatske.

Članak 5.

Državni odvjetnik za vezu mora voditi računa o stupnju zaštite informacija i podataka koje Republika Hrvatska razmjenjuje s Eurojustom.

Članak 6.

1) Državni odvjetnik za vezu upućuje se na rad u Eurojust na vrijeme od četiri godine.

2) Ukoliko postoji potreba službe ili drugi opravdan razlog, rad u Eurojustu državnom odvjetniku za vezu može se produžiti.

3) Državni odvjetnik za vezu za vrijeme obnašanja ove dužnosti ima diplomatski status sa svim pratećim pravima i obvezama.

Članak 7.

Državni odvjetnik za vezu može imati jednog pomoćnika. U slučaju potrebe pomoćnik može zamijeniti državnog odvjetnika za vezu.

Članak 8.

Odluku o upućivanju državnog odvjetnika za vezu u Eurojust donosi Vlada Republike Hrvatske na prijedlog Glavnog državnog odvjetnika i prethodnog mišljenja ministra pravosuđa.

Članak 9.

1) Glavni državni odvjetnik upoznaje zamjenike Glavnog državnog odvjetnika o slobodnom mjestu »državnog odvjetnika za vezu u Eurojustu«, kao i rokom u kojemu mogu podnijeti svoju kandidaturu za upućivanje na rad u Eurojust.

2) Oglas se mora objaviti na oglasnoj ploči Državnog odvjetništva Republike Hrvatske.

3) Glavni državni odvjetnik prijedlog o izboru državnog odvjetnika za vezu dostavlja ministru pravosuđa na prethodno mišljenje, a suglasno članku 8. stavak 1. ovoga Pravilnika.

Članak 10.

1) S državnim odvjetnikom za vezu Ministarstvo pravosuđa sklapa Ugovor, te nakon potpisivanja Ugovora počinje teći rok iz članka 6. stavak 1. ovog Pravilnika.

2) Ugovorom iz stavka 1. ovoga članka određuje se naknada za rad državnog odvjetnika za vezu, naknada troškova smještaja i boravka u državi primateljici za vrijeme obnašanja dužnosti, troškova prijevoza, osiguranja, kao i svih ostalih troškova koji redovno prate obnašanje dužnosti državnog odvjetnika za vezu.

Članak 11.

1) Državni odvjetnik za vezu oprema se materijalno tehničkim sredstvima u skladu s potrebama poslova koje će obavljati.

2) Državni odvjetnik za vezu ima pravo na naknadu troškova uporabe sredstava za komunikaciju za potrebe obavljanja svoje službe prema priloženim računima za uporabu tih sredstava.

3) Troškovi materijalno-tehničkih sredstava, troškovi prijevoza, kao i naknada troškova za uporabu sredstava za komunikaciju podmirivat će se na teret sredstava državnog proračuna namijenjenih za Eurojust. Troškovi korištenja ureda u zgradi Eurojusta podmirivati će se na zahtjev Eurojusta iz sredstava državnog proračuna namijenjenih za Eurojust.

Članak 12.

Nadzor nad radom državnog odvjetnika za vezu u Eurojustu provodi Državno odvjetništvo Republike Hrvatske.

Članak 13.

Državni odvjetnik za vezu po prestanku rada u Eurojustu nastavlja obnašati dužnost zamjenika Glavnog državnog odvjetnika.

Članak 14.

Stupanjem na snagu ovoga Pravilnika prestaje važiti Pravilnik o upućivanju državnog odvjetnika za vezu u Eurojust (»Narodne novine«, broj 54/09, 96/09 i 100/09).

Članak 15.

Ovaj Pravilnik stupa na snagu osmog dana od dana objave u »Narodnim novinama«.

Klasa: 701-01/11-01/743

Urbroj: 514-02-02-11-1

Zagreb, 20. listopada 2011.

Ministar
Dražen Bošnjaković, v. r.

Pravilnik, NN 123/2011-2440